[pic] | EUROOPAN YHTEISÖJEN KOMISSIO |

Bryssel 17.3.2008

KOM(2008) 147 lopullinen

2008/0058 (CNS)

2008/0059 (CNS)

Ehdotus:

NEUVOSTON DIREKTIIVI

yhteisestä arvonlisäverojärjestelmästä annetun neuvoston direktiivin 2006/112/EY muuttamisesta yhteisöliiketoimiin liittyvien veropetosten torjumiseksi

Ehdotus:

NEUVOSTON ASETUS

asetuksen (EY) N:o 1798/2003 muuttamisesta yhteisöliiketoimiin liittyvien veropetosten torjumiseksi

(komission e sittämät)

PERUSTELUT

EHDOTUKSEN TAUSTA |

110 | Ehdotuksen perustelut ja tavoitteet Sisämarkkinoiden avaamisen yhteydessä käyttöön otettuun arvonlisäverotuksen siirtymäjärjestelmään liittyvä yhteisön sisäisiä tavaroiden luovutuksia koskeva tietojenvaihtojärjestelmä ei ole enää riittävän tehokas keino torjua yhteisöliiketoimiin liittyviä veropetoksia. Neuvosto pyysikin 5. kesäkuuta 2007 antamissaan päätelmissä komissiota esittämään ehdotuksen, jonka tarkoituksena on lyhentää yhteisöliiketoimiin liittyvien tietojen keruujakso yhdeksi kuukaudeksi ja velvoittaa jäsenvaltiot välittämään tiedot toisilleen enintään yhden kuukauden kuluessa. |

120 | Yleinen tausta Veropetokset aiheuttavat jäsenvaltioille huomattavan suuria tulonmenetyksiä ja haittaavat sisämarkkinoiden toimintaa. Petokset suunnitellaan usein ylikansallisella tasolla. Komissio antoi toukokuussa 2006 tiedonannon, jossa käsiteltiin tarvetta kehittää koordinoitu strategia tämän ilmiön torjunnan tehostamiseksi. Tiedonannossa erotettiin toisistaan alv-petosten ja erityisesti yhteisön sisäisten ketjupetosten torjuntaa edistävät perinteisemmät toimenpiteet, joiden tarkoituksena on vahvistaa alv-järjestelmää puuttumatta sen periaatteisiin, ja kunnianhimoisemmat toimenpiteet, jotka muuttavat koko arvonlisäverotuksen periaatteita. Neuvoston asiasta käymissä jatkokeskusteluissa kävi ilmi, että kunnianhimoisemmiksi luokitellut erityistoimenpiteet eivät ole toteutettavissa lyhyellä aikavälillä. Tästä syystä neuvosto pyysi komissiota erityisesti 5. kesäkuuta 2007 antamissaan päätelmissä toteuttamaan joitakin tavanomaisempia toimenpiteitä, joista olisi ensin keskusteltava veropetosten torjuntastrategian asiantuntijaryhmässä (ATFS). Yhteisön sisäistä alv-järjestelmää voidaan vahvistaa monenlaisin toisiaan täydentävin toimenpitein. Neuvosto nosti asiantuntijaryhmässä keskustelluista vaihtoehdoista esiin erityisesti neljä toimenpidettä, jotka pitäisi panna täytäntöön mahdollisimman nopeasti ja joista eräät edellyttävät voimassa olevan lainsäädännön muuttamista. Tämä ehdotus koskee kahta näistä toimenpiteistä: yhteisöliiketoimien yhteenvetoilmoitusten laatimisjakson lyhentämistä yhteen kuukauteen ja verohallintojen väliselle tietojenvaihdolle asetetun määräajan lyhentämistä myöskin yhteen kuukauteen. Joulukuun 4. päivänä 2007 antamissaan päätelmissä neuvosto kehotti komissiota jatkamaan asiantuntijaryhmän puitteissa keskustelua muista tavanomaisista toimenpiteistä. On siis mahdollista, että niistäkin annetaan myöhemmin säädösehdotukset. Myös Euroopan tilintarkastustuomioistuin esittää arvonlisäverotusta koskevasta hallinnollisesta yhteistyöstä antamassaan erityiskertomuksessa nro 8/2007 suosituksia, jotka liittyvät tietojenvaihtoon yhteisöliiketoimien yhteydessä. Kertomuksen 108 kohdassa tilintarkastustuomioistuin kehottaa erityisesti lyhentämään merkittävästi tiedon keruun ja tallentamisen määräaikoja ja lisäämään tietojen ristiintarkastusten mahdollisuuksia. |

130 | Voimassa olevat aiemmat säännökset Suunnitteilla olevan toimenpiteen ainoana tarkoituksena on nopeuttaa yhteisöliiketoimiin liittyvien tietojen keruuta ja vaihtoa. Tällä hetkellä voimassa olevat säännökset sisältyvät 28 päivänä marraskuuta 2006 annetun neuvoston direktiivin 2006/112/EY XI osaston 5 ja 6 lukuun ja 7 päivänä lokakuuta 2003 annetun asetuksen (EY) N:o 1798/2003 V lukuun. Tiedot on nykyisten säännösten mukaan kerättävä yrityksiltä seuraavien määräaikojen kuluessa: toimijoiden on esitettävä yhteenvetoilmoitukset yhteisön sisäisistä tavaroiden luovutuksista neljännesvuosittain tai tietyissä tapauksissa kuukausittain. Yhteenvetoilmoituksissa on tammikuun 1. päivästä 2010 alkaen esitettävä tiedot myös sellaisista hankkijan jäsenvaltiossa suoritetuista palveluista, joista hankkija on veromaksuvelvollinen. Tiedot tavaroiden yhteisöhankinnoista saapumisjäsenvaltiossa kerätään arvonlisäveroilmoituksilla, jotka on tehtävä kuukausittain, kahden kuukauden välein, kolmen kuukauden välein, kaksi kertaa vuodessa tai kerran vuodessa. Hankkijan jäsenvaltio saa nykyisissä olosuhteissa tiedon tapahtuneesta liiketoimesta kolmen–kuuden kuukauden kuluttua. Tämä ajanjakso lyhennettäisiin ehdotuksessa kaavailluilla järjestelyillä yhteen–kahteen kuukauteen. Direktiiviin 2006/112/EY sisältyy jo se mahdollisuus, että jäsenvaltiot keräävät yhteenvetoilmoitukset joka kuukausi. Koska tästä mahdollisuudesta ei kuitenkaan ole suoranaista etua tietoja keräävälle jäsenvaltiolle, vain neljä jäsenvaltiota on asettanut olennaiselle määrälle verovelvollisia velvoitteen esittää tiedot joka kuukausi. |

140 | Johdonmukaisuus suhteessa unionin muuhun politiikkaan ja muihin tavoitteisiin Veropetosten torjunta on osa Lissabonin strategiaa. Komissio painotti vero- ja tullipolitiikan merkityksestä Lissabonin strategian toteuttamisessa 25. lokakuuta 2005 antamassaan tiedonannossa, että veropetokset vääristävät merkittävällä tavalla sisämarkkinoiden toimintaa, estävät rehdin kilpailun ja syövät tuloja, jotka pitäisi käyttää julkisten palvelujen toteuttamiseen kansallisella tasolla. Veropetosten lisääntymisen vuoksi hallitukset joutuvat paikkaamaan tulovajettaan määräämällä verosääntöjä noudattaville yrityksille uusia verorasitteita. Lisäksi ehdotuksessa yksinkertaistetaan merkittävästi menettelyjä yritysten näkökulmasta vaatimalla, että jäsenvaltioiden on hyväksyttävä yhteenvetoilmoitusten ja arvonlisäveroilmoitusten toimitustavaksi tiedostojen siirtäminen sähköisesti. |

KUULEMISET JA VAIKUTUSTEN ARVIOINTI |

Intressitahojen kuuleminen |

211 | Kuulemismenettely, tärkeimmät kohderyhmät ja yleiskuvaus vastaajista Toimenpide oli yksi komission 29. maaliskuuta 2007 Brysselissä järjestämässä alv-petoskonferenssissa esille otetuista tavanomaisemmista toimenpiteistä. Foorumiin osallistui suuryritysten ja ammattiliittojen edustajia, veroammattilaisia ja jäsenvaltioiden edustajia. Toimenpiteestä keskusteltiin joidenkin sellaisten useimmissa jäsenvaltioissa toimivien suuryritysten kanssa, joiden on täytettävä monia erilaisia velvollisuuksia näillä eri lainkäyttöalueilla. Toimenpide esiteltiin pk-yritysten edustusjärjestöille Brysselissä 28. marraskuuta 2007 pidetyssä kokouksessa, jonka järjesti pk-yritysten edustaja Euroopan unionissa. Toimenpiteestä keskusteltiin myös veropetosten torjuntastrategian asiantuntijaryhmässä (ATFS). |

212 | Tiivistelmä vastauksista ja siitä, miten ne on otettu huomioon Vaikka mielipiteensä esittäneet yritykset epäilevät verohallintojen kykyä hyödyntää saamiaan tietoja, useimmat myöntävät, ettei kuukausittainen ilmoitusvelvollisuus ole niille kovin suuri rasite. Suurin osa yrityksistä hyväksyy siis toimenpiteen, mikäli se on osa kokonaisvaltaista verohallinnon tehostamisstrategiaa, josta seuraa etuja ja vähemmän rasitteita yrityksille, jotka täyttävät verovelvoitteensa säännöllisesti ja tyydyttävästi. Pk-yritysten edustajat vahvistivat, että toimenpide ei vaikuta useimpiin pk-yrityksiin. Toimenpide kuuluu toimenpidekokonaisuuteen, jonka yhtenä tavoitteena on nimenomaan parantaa yritysten oikeusturvaa ja vähentää niiden hallinnollista rasitusta sekä parantaa tuntuvasti verohallintojen välistä tietojenvaihtoa ja yhteistyötä. |

Asiantuntijatiedon käyttö |

221 | Lähteenä olleet tieteenalat ja asiantuntemuksen alat Yrityksille aiheutuvien kustannusten taloudellinen analyysi, pk-yritykset mukaan luettuina. |

222 | Käytetty menettely Standardikustannusmalli. |

223 | Tärkeimmät organisaatiot ja asiantuntijat, joita on kuultu Price Waterhouse Coopers teki komissiolle kyselytutkimuksen, johon osallistui 14 yritystä (seitsemän monikansallista ja seitsemän pk-yritystä), jotka olivat sijoittautuneet neljään eri jäsenvaltioon. |

2249 | Tiivistelmä saaduista ja huomioon otetuista lausunnoista Esiin ei ole tuotu sellaisia mahdollisesti vakavia riskejä, jotka voisivat johtaa peruuttamattomiin seurauksiin. |

225 | Teetetty taloudellinen tutkimus osoittaa, että toimenpiteestä aiheutuu useimmille yrityksille hyvin vähäisiä kustannuksia. Joissakin tapauksissa kustannukset voivat kuitenkin olla huomattavia sellaisille yrityksille, jotka ovat rekisteröityneet arvonlisäverovelvollisiksi useissa jäsenvaltioissa. Toisaalta tutkimuksesta käy ilmi, että kustannuksia voidaan alentaa yhdenmukaistamalla pyydettävät tiedot ja yksinkertaistamalla niiden antamistapoja. Tutkimus osoittaa myös, että tietojen antamistavalla on suuri merkitys silloin, kun pk-yrityksille todennäköisesti aiheutuu huomattavia kustannuksia. |

226 | Asiantuntijalausuntojen julkistaminen Lausunnot on julkaistu verotuksen ja tulliliiton pääosaston internetsivuilla. |

230 | Vaikutusten arviointi Suunnitellusta toimenpiteestä ei ole tehty kattavaa vaikutusten arviointia. Siitä on kuitenkin keskusteltu yksityiskohtaisesti ATFS-asiantuntijaryhmässä, tehty taloudellinen tutkimus ja keskusteltu tärkeimpien asianosaisten kanssa. Asiantuntijat ovat painottaneet, että verohallintojen olisi tärkeää saada nopeammin tietoja yhteisön sisäisestä kaupasta nopeammin, jotta ne voisivat torjua alv-petoksia tehokkaammin. Suunniteltu toimenpide on tasapainoinen, koska sen ansiosta tiedot saadaan käyttöön keskimäärin kolme kuukautta nykyistä aiemmin ja siitä yrityksille aiheutuva rasite on vähäinen. Toimenpide kohdistuu vain pieneen joukkoon yrityksiä (4 prosenttiin yhteisössä arvonlisäverotunnisteen saaneista yrityksistä). Edellä mainittu tutkimus osoittaa myös, että yrityksille aiheutuu hyvin pieniä lisäkustannuksia lukuun ottamatta niitä tapauksia, joissa yhteenvetoilmoitusten antamismenettelyt ovat poikkeuksellisen monimutkaisia. Ehdotuksessa on kuitenkin säännös, jonka tarkoituksena on nimenomaan yksinkertaistaa näitä menettelyjä. |

EHDOTUKSEEN LIITTYVÄT OIKEUDELLISET NÄKÖKOHDAT |

305 | Ehdotetun toimen lyhyt kuvaus Ehdotuksen tavoitteena on ensinnäkin yhdenmukaistaa ja lyhentää yhteen kuukauteen yhteisöliiketoimien ilmoituskausi eli neuvoston direktiivin 2006/112/EY XI osaston 6 luvun mukaisten yhteenvetoilmoitusten antamisväli. Lisäksi ehdotuksen tavoitteena on lyhentää kolmesta kuukaudesta yhteen kuukauteen se määräaika, jonka kuluessa tiedot on ilmoitettava muille jäsenvaltioille. Petosten torjuntaan tarvittavien tietojen saamiseksi ehdotetaan myös, että joka kuukausi kerätään tiedot tavaroiden yhteisöhankinnoista ja sellaisten palvelujen hankkimisesta toiseen jäsenvaltioon sijoittautuneilta palvelujen suorittajilta, joista hankkija on veronmaksuvelvollinen. Tätä varten hankkijat, jotka harjoittavat tällaisia liiketoimia yli 200 000 euron arvosta kalenterivuoden aikana, velvoitetaan tekemään arvonlisäveroilmoituksensa joka kuukausi. Kynnysarvo määriteltiin, jotta yhteisöhankintoja satunnaisesti tai pienistä summista tekeville yrityksille ei asetettaisi lisävelvoitteita, mutta petosten kannalta merkittävät summat otettaisiin kuitenkin huomioon. Lisäksi ehdotetaan, että kyseisiin palveluihin liittyvät summat kirjataan ilmoitukseen erillisinä ristiintarkastusten mahdollistamiseksi. Ehdotus sisältää säännöksiä, joilla yhdenmukaistetaan säännöt verosaatavan syntymisestä palvelujen yhteydessä sen varmistamiseksi, että myyjä ja ostaja ilmoittavat liiketoimet samana ilmoituskautena. Tämä mahdollistaa annettujen tietojen tehokkaat ristiintarkastukset. Ehdotus sisältää myös säännöksen, jonka tarkoituksena on yksinkertaistaa yhteenvetoilmoitusten antamismenettelyjä niissä jäsenvaltioissa, joissa menettelyt ovat poikkeuksellisen monimutkaisia. Tavoitteena on keventää yrityksille aiheutuvaa rasitusta. |

310 | Oikeusperusta EY:n perustamissopimuksen 93 artikla. |

329 | Toissijaisuusperiaate Asia, jota ehdotus koskee, ei kuulu yhteisön yksinomaiseen toimivaltaan. Ehdotus on silti toissijaisuusperiaatteen mukainen, sillä sen tavoitteita ei voida saavuttaa tyydyttävästi muutoin kuin yhteisön toimenpiteen avulla. Yhteisöliiketoimiin liittyvien tietojen keruusta ja vaihdosta on jo annettu yhteiset säännöt neuvoston direktiivissä 2006/112/EY ja neuvoston asetuksessa (EY) N:o 1798/2003. Jäsenvaltiot eivät voi antaa kansallista lainsäädäntöä, joka olisi yhteisön lainsäädännön vastaista. Tästä syystä voimassa olevia yhdenmukaistettuja säännöksiä on muutettava yhteisön säädöksellä. Yhteisön tason toimilla voidaan lisäksi torjua tehokkaammin yhteisöliiketoimiin liittyviä veropetoksia. |

Suhteellisuusperiaate Ehdotus on suhteellisuusperiaatteen mukainen seuraavista syistä: |

331 | Keskusteltaessa siitä, millä strategialla yhteisöliiketoimiin liittyviä veropetoksia olisi torjuttava, pohdittiin eräitä vaihtoehtoja, jotka olisivat muuttaneet perusteellisesti veronkantojärjestelmää ja verosaatavan syntymisperiaatetta. Tällöin katsottiin kuitenkin, että näitä toimenpiteitä ei olisi voitu toteuttaa lyhyellä aikavälillä, koska ne olisivat edellyttäneet toimijoilta liian suuria muutoksia. Sen vuoksi alv-direktiiviin tehtiin vain vähäisiä muutoksia. Uudet lisävelvoitteet jakautuvat tasaisesti verovelvollisten ja verohallintojen kesken. |

332 | Toimenpide on rajattu siten, että se kohdistuu vain pieneen joukkoon yrityksiä: ainoastaan 4 prosenttia arvonlisäverovelvollisista yrityksistä antaa yhteenvetoilmoituksia ja 9 prosenttia suorittaa tavaroiden yhteisöhankintoja. Hankinnoille asetetun korkean kynnysarvon ansiosta toimenpide koskee vain pientä osuutta viimeksi mainituista. Lisäksi toimijoiden neljännesvuosittain antamista yhteenvetoilmoituksista 60 prosenttia on sellaisia, joissa on vain yhden tai kahden rivin verran tietoa, joten asianomaisille toimijoille, joista suurin osa on pk-yrityksiä, aiheutuu vain vähän lisärasitteita. Toimenpide ei myöskään muuta yhteenvetoilmoitusten muotoa eikä sisältöä, vaan pelkästään niiden antamisväliä. Arvonlisäveroilmoituksiin lisätään vain yksi velvoite, jonka mukaan tiedonantovelvollisuus koskee tavaroiden lisäksi myös palveluja. |

Sääntelytavan valinta |

341 | Ehdotettu sääntelytapa: asetus ja direktiivi. |

342 | Muut säädöslajit eivät soveltuisi seuraavista syistä: Asetus ja direktiivi ovat ainoat keinot muuttaa voimassa olevaa sääntelykehystä. |

TALOUSARVIOVAIKUTUKSET |

409 | Ehdotuksella ei ole vaikutuksia yhteisön talousarvioon. |

LISÄTIEDOT |

510 | Yksinkertaistaminen |

511 | Ehdotuksella yksinkertaistetaan yhteisöihin ja yksityishenkilöihin sovellettavia hallinnollisia menettelyjä. |

514 | Teetetyssä taloudellisessa tutkimuksessa kävi ilmi, että yhteenvetoilmoitusten antaminen on yrityksille rasite erityisesti silloin, kun menettely edellyttää tietojen syöttämistä manuaalisesti sähköiselle lomakkeelle. Ehdotuksessa vaaditaan, että jäsenvaltiot hyväksyvät yhteenvetoilmoitusten antamistavaksi tiedostojen siirtämisen sähköisesti. Näin arvonlisäverovelvolliset vapautuvat tietyissä tapauksissa monimutkaisista tietojensyöttövelvollisuuksista. |

550 | Vastaavuustaulukko Jäsenvaltioiden on toimitettava komissiolle kirjallisina kansalliset säännökset, joilla direktiivi saatetaan osaksi kansallista lainsäädäntöä, sekä kyseisten säännösten ja direktiivin välinen vastaavuustaulukko. |

570 | Ehdotuksen yksityiskohtainen kuvaus luvuittain tai artikloittain Direktiiviin sisältyvät toimenpiteet Muuttamalla direktiivin 64 ja 66 artiklaa ja lisäämällä siihen 65 a artikla varmistetaan, että verosaatavan syntymiseen sovellettavat säännöt ovat samat koko yhteisössä. Näin palvelujen suorittajien ei tarvitse liiketoimista ilmoittaessaan noudattaa erilaisia verosaatavan syntymissääntöjä sen mukaan, missä asiakkaan kotipaikka sijaitsee. Muutos on välttämätön sen varmistamiseksi, että palvelujen suorittajien antamiin yhteenvetoilmoituksiin sisältyvät tiedot voidaan ristiintarkastaa hankkijoiden samoista palveluista antamiin arvonlisäveroilmoituksiin sisältyvien tietojen kanssa. Direktiivin 250 artiklan 2 kohtaa muutetaan arvonlisäveroilmoitusten antamistapojen yksinkertaistamiseksi. Direktiivin 251 artiklan muutoksella pyritään varmistamaan, että yhteisön sisäisiä palveluhankintoja koskevat tiedot kerätään kaikissa jäsenvaltioissa, jotta niitä voidaan verrata yhteenvetoilmoitusten tietoihin. Direktiivin 252 artiklaan tehtävän muutoksen tarkoituksena on sovittaa yhteen hankinnoista kerättävien tietojen ja myynnistä kerättävien tietojen antamiskaudet. Käyttöön otetaan kuitenkin kynnysarvo, jotta toimenpide kohdistuisi vain petosten näkökulmasta merkittäviin summiin eikä uusia velvoitteita asetettaisi suurelle määrälle verovelvollisia. Direktiivin 263–265 artiklaan tehtävillä muutoksilla varmistetaan, että yhteenvetoilmoitukset kerätään joka kuukausi. Direktiivin 263 artiklan 2 kohtaa muutetaan yhteenvetoilmoitusten antamistapojen yksinkertaistamiseksi. Asetukseen sisältyvät toimenpiteet Asetuksen 23 ja 24 artiklaan tehtävillä muutoksilla asetus saatetaan yhdenmukaiseksi direktiivin kanssa. Asetuksen 25 artiklaan tehtävällä muutoksella pyritään nopeuttamaan jäsenvaltioiden välistä tietojenvaihtoa. |

F-11066 |

1. 2008/0058 (CNS)

Ehdotus:

NEUVOSTON DIREKTIIVI

yhteisestä arvonlisäverojärjestelmästä annetun neuvoston direktiivin 2006/112/EY muuttamisesta yhteisöliiketoimiin liittyvien veropetosten torjumiseksi

EUROOPAN UNIONIN NEUVOSTO, JOKA

ottaa huomioon Euroopan yhteisön perustamissopimuksen ja erityisesti sen 93 artiklan,

ottaa huomioon komission ehdotuksen[1],

ottaa huomioon Euroopan parlamentin lausunnon[2],

ottaa huomioon Euroopan talous- ja sosiaalikomitean lausunnon[3],

sekä katsoo seuraavaa:

2. Arvonlisäveropetokset vaikuttavat merkittävästi jäsenvaltioiden verotuloihin ja vääristävät taloudellista toimintaa sisämarkkinoilla synnyttämällä perusteettomia tavaravirtoja ja tuomalla markkinoille tavaroita, joiden hinnat ovat epänormaalin alhaiset.

3. Yhteisestä arvonlisäverojärjestelmästä 28 päivänä marraskuuta 2006 annetulla neuvoston direktiivillä 2006/112/EY[4] perustetun yhteisön alv-järjestelmän ja erityisesti yhteisön sisäisiä tavaroiden luovutuksia koskevan tietojenvaihtojärjestelmän heikkoudet ovat yksi niistä tekijöistä, jotka mahdollistavat nämä petokset. Etenkin viive, joka kuluu liiketoimesta siihen hetkeen, kun tieto välittyy alv-tietojenvaihtojärjestelmässä eteenpäin, estää saatujen tietojen tehokkaan hyödyntämisen petosten torjunnassa.

4. Jotta petoksia voitaisiin torjua tehokkaasti, sen jäsenvaltion hallinnolla, jossa arvonlisävero kannetaan, on oltava mahdollisimman nopeasti käytettävissään tiedot yhteisön sisäisistä liiketoimista.

5. Jotta tietojen ristiintarkastusta voitaisiin hyödyntää petosten torjunnassa, olisi varmistettava, että toimittaja ja hankkija ilmoittavat yhteisöliiketoimet saman verokauden aikana.

6. Jotta verohallinnot pystyisivät hyödyntämään kerättyjä tietoja, sellaisiin yhteisöhankintoihin liittyvät tiedot, joista hankkija on veronmaksuvelvollinen, olisi kerättävä samoin väliajoin kuin tiedot tavaroiden luovutuksista ja palvelujen suorituksista.

7. Talouden toimijoiden työympäristön ja työvälineiden kehityksen huomioon ottamiseksi olisi varmistettava, että toimijoilla on mahdollisuus hoitaa ilmoitusvelvollisuutensa yksinkertaisten sähköisten menettelyjen avulla, jotta niistä aiheutuisi mahdollisimman vähän hallinnollisia rasitteita.

8. Arvonlisäveropetosten torjunnalle asetettuja tavoitteita ei voida riittävällä tavalla saavuttaa jäsenvaltioiden toimin, koska niiden toimintamahdollisuudet riippuvat muiden jäsenvaltioiden keräämistä tiedoista, vaan ne voidaan kaikilta jäsenvaltioilta edellytetyn osallistumisen takia toteuttaa paremmin yhteisön tasolla, joten yhteisö voi toteuttaa toimenpiteitä perustamissopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä direktiivissä ei ylitetä sitä, mikä on tarpeen näiden tavoitteiden saavuttamiseksi.

9. Sen vuoksi direktiivi 2006/112/EY olisi muutettava,

ON ANTANUT TÄMÄN DIREKTIIVIN:

1 artikla

Muutetaan direktiivi 2006/112/EY seuraavasti:

1) Korvataan 64 artiklan 2 kohta seuraavasti:

”2. Yli yhden vuoden ajan jatkuvana suorituksena tapahtuva palvelujen suorittaminen, josta palvelujen hankkija on 196 artiklan mukaisesti velvollinen maksamaan veron ja johon ei liity tilityksiä tai maksuja kyseisen ajanjakson aikana, katsotaan loppuunsaatetuksi kunkin kalenterivuoden päättyessä, kunnes palvelujen suorittaminen lopetetaan.

Jäsenvaltiot voivat tietyissä, muissa kuin ensimmäisen alakohdan mukaisissa tapauksissa säätää, että tietyn ajanjakson aikana jatkuvana suorituksena tapahtuva tavaroiden luovuttaminen tai palvelujen suorittaminen katsotaan loppuunsaatetuksi vähintään yhden vuoden välein.”

2) Lisätään 65 a artikla seuraavasti:

”65 a artikla

Kun on kyse palvelujen suorituksista, joista palvelujen hankkija on 196 artiklan mukaisesti velvollinen maksamaan veron, ja kun lasku laaditaan ennen palvelujen suorittamista tai ennakkomaksun maksamista, verosaatava syntyy laskutetun määrän osalta laskun vastaanottamishetkellä.”

3) Lisätään 66 artiklaan toinen kohta seuraavasti:

”Ensimmäisessä kohdassa säädettyä poikkeusta ei kuitenkaan sovelleta palvelujen suorituksiin, joista palvelujen hankkija on 196 artiklan mukaisesti velvollinen maksamaan veron.”

4) Korvataan 250 artiklan 2 kohta seuraavasti:

”2. Edellä 1 kohdassa tarkoitetut ilmoitukset annetaan siirtämällä tiedostot sähköisesti.

Jäsenvaltiot voivat kuitenkin sallia, että tietyt verovelvollisten luokat antavat ilmoitukset muilla tavoin.”

5) Lisätään 251 artiklaan f alakohta seuraavasti:

”f) yhteisöön sijoittautuneiden verovelvollisten suorittamien sellaisten palvelujen oston arvonlisäveroton kokonaisarvo, joista verovelvollinen on 196 artiklan mukaisesti velvollinen maksamaan veron ja joista on syntynyt verosaatava kyseisen verokauden aikana.”

6) Korvataan 252 artiklan 2 kohta seuraavasti:

”2. Verokausi on yksi kuukausi.

Jäsenvaltiot voivat kuitenkin vahvistaa pidemmän, enintään yhden vuoden pituisen verokauden verovelvollisille, jotka ovat tehneet edellisen kalenterivuoden aikana enintään 200 000 euron tai vastaavan kansallisena valuuttana määritetyn summan arvosta sellaisia tavaroiden yhteisöhankintoja tai palveluostoja, joista verovelvollinen on 196 artiklan mukaisesti velvollinen maksamaan veron.”

7) Korvataan 263 artikla seuraavasti:

”263 artikla

1. Yhteenvetoilmoitus on tehtävä jokaiselta kalenterikuukaudelta jäsenvaltioiden vahvistamia menettelyjä noudattaen määräajassa, joka on enintään yksi kuukausi.

2. Edellä 1 kohdassa tarkoitetut yhteenvetoilmoitukset annetaan siirtämällä tiedostot sähköisesti.

Jäsenvaltiot voivat kuitenkin sallia, että tietyt verovelvollisten luokat antavat yhteenvetoilmoitukset muilla tavoin.”

8) Korvataan 264 artiklan 2 kohta seuraavasti:

”2. Edellä 1 kohdan d alakohdassa tarkoitettu arvo on ilmoitettava siltä kalenterikuukaudelta, jonka aikana verosaatava on syntynyt.

Edellä 1 kohdan f alakohdassa tarkoitettu arvo on ilmoitettava siltä kalenterikuukaudelta, jonka aikana oikaisusta on ilmoitettu hankkijalle.”

9) Korvataan 265 artiklan 2 kohta seuraavasti:

”2. Edellä 1 kohdan c alakohdassa tarkoitettu arvo on ilmoitettava siltä kalenterikuukaudelta, jonka aikana verosaatava on syntynyt.”

2 artikla Direktiivin saattaminen osaksi kansallista lainsäädäntöä

1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan 1 päivästä tammikuuta 2010. Jäsenvaltioiden on toimitettava viipymättä kyseiset säännökset ja näiden säännösten ja tämän direktiivin välinen vastaavuustaulukko kirjallisina komissiolle.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

3 artikla

Tämä direktiivi tulee voimaan […] päivänä sen jälkeen, kun se on julkaistu Euroopan unionin virallisessa lehdessä .

4 artikla

Tämä direktiivi on osoitettu kaikille jäsenvaltioille.

Tehty Brysselissä

Neuvoston puolesta

Puheenjohtaja

2008/0059 (CNS)

Ehdotus:

NEUVOSTON ASETUS

asetuksen (EY) N:o 1798/2003 muuttamisesta yhteisöliiketoimiin liittyvien veropetosten torjumiseksi

EUROOPAN UNIONIN NEUVOSTO, JOKA

ottaa huomioon Euroopan yhteisön perustamissopimuksen ja erityisesti sen 93 artiklan,

ottaa huomioon komission ehdotuksen[5],

ottaa huomioon Euroopan parlamentin lausunnon[6],

ottaa huomioon Euroopan talous- ja sosiaalikomitean lausunnon[7],

sekä katsoo seuraavaa:

10. Arvonlisäveropetosten tehokas torjunta edellyttää, että jäsenvaltiot keräävät ja vaihtavat tiedot yhteisöliiketoimista mahdollisimman nopeasti. Tarkoituksenmukaisin määräaika tätä varten on yksi kuukausi, joka on myös yhteensopiva yritysten tili- ja rahoituskausien kanssa.

11. Yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY[8] mukaista yhteisöliiketoimien ilmoituskautta on muutettu neuvoston direktiivillä 2008/XX/EY[9], minkä vuoksi on tarpeen muuttaa myös hallinnollisesta yhteistyöstä arvonlisäverotuksen alalla ja asetuksen (ETY) N:o 218/92 kumoamisesta 7 päivänä lokakuuta 2003 annetussa neuvoston asetuksessa (EY) N:o 1798/2003[10] olevia viittauksia kyseiseen kauteen.

12. Arvonlisäveropetosten torjunnalle asetettuja tavoitteita ei voida riittävällä tavalla saavuttaa jäsenvaltioiden toimin, koska niiden toimintamahdollisuudet riippuvat muiden jäsenvaltioiden keräämistä tiedoista, vaan ne voidaan kaikilta jäsenvaltioilta edellytetyn osallistumisen takia toteuttaa paremmin yhteisön tasolla, joten yhteisö voi toteuttaa toimenpiteitä perustamissopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen näiden tavoitteiden saavuttamiseksi.

13. Koska tässä asetuksessa säädetyt muutokset ovat tarpeen asetuksen (EY) N:o 1798/2003 mukauttamiseksi direktiivissä 20XX/XX/EY säädettyjen toimenpiteiden mukaiseksi, joita jäsenvaltioiden on noudatettava 1 päivästä tammikuuta 2010, tämän asetuksen on tultava voimaan samana päivänä.

14. Sen vuoksi asetus (EY) N:o 1798/2003 olisi muutettava,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 1798/2003 seuraavasti:

1) Korvataan 23 artiklan toinen kohta seuraavasti:

”Ensimmäisen kohdan 2 alakohdassa tarkoitetut arvot on ilmoitettava tiedot toimittavan jäsenvaltion valuuttana kultakin kalenterivuoden neljännekseltä tammikuun 1 päivää 2010 edeltävien kausien osalta ja kultakin kalenterikuukaudelta kyseisestä päivästä alkaen.”

2) Korvataan 24 artiklan toinen kohta seuraavasti:

”Ensimmäisen kohdan 2 alakohdassa tarkoitetut arvot on ilmoitettava tiedot toimittavan jäsenvaltion valuuttana kultakin kalenterivuoden neljännekseltä tammikuun 1 päivää 2010 edeltävien kausien osalta ja kultakin kalenterikuukaudelta kyseisestä päivästä alkaen.”

3) Korvataan 25 artiklan 1 ja 2 kohta seuraavasti:

”1. Jos jäsenvaltion toimivaltainen viranomainen on 23 ja 24 artiklan nojalla velvollinen antamaan tiedot käytettäviksi, viranomaisen on tehtävä se mahdollisimman pian ja viimeistään yhden kuukauden kuluttua sen kalenterikuukauden päättymisestä, jota tiedot koskevat.

2. Poiketen siitä, mitä 1 kohdassa säädetään, jos tiedot on lisätty tietokantaan 22 artiklassa säädetyissä olosuhteissa, ne on saatettava käytettäviksi mahdollisimman nopeasti, viimeistään yhden kuukauden kuluttua sen kalenterikuukauden päättymisestä, jonka aikana täydentävät tiedot on kerätty.”

2 artikla

Tämä asetus tulee voimaan 1 päivänä tammikuuta 2010.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

[1] EUVL C […], […], s. […].

[2] EUVL C […], […], s. […].

[3] EUVL C […], […], s. […].

[4] EUVL L 347, 11.12.2006, s. 1, direktiivi sellaisena kuin se on viimeksi muutettuna direktiivillä 2008/8/EY (EUVL L 44, 20.2.2008, s. 11).

[5] EUVL C […], […], s. […].

[6] EUVL C […], […], s. […].

[7] EUVL C […], […], s. […].

[8] EUVL L 347, 11.12.2006, s. 1, direktiivi sellaisena kuin se on viimeksi muutettuna direktiivillä 2008/8/EY (EUVL L 44, 20.2.2008, s. 11).

[9] EUVL L XXX, s. XXX.

[10] EUVL L 264, 15.10.2003, s. 1, asetus sellaisena kuin se on viimeksi muutettuna 12 päivänä helmikuuta 2008 annetulla asetuksella (EY) N:o 143/2008 (EUVL L 44, 20.2.2008, s. 1).